***Раздабарава Альбіна Ігараўна,***

***студэнтка 4-га курса факультэта пачатковай і музычнай адукацыі***

***УА “Магілёўскі дзяржаўны ўніверсітэт імя А.А. Куляшова”***

**ТЭМА:** «Лірычныя і жартоўныя песні. “Рэчанька”. “Певунок”» (урок літаратурнага чытання ў ІІІ класе школ з рускай мовай навучання).

**ЗАДАЧЫ**: пазнаёміць з лірычнымі і жартоўнымі песнямі беларускага народа “Рэчанька”, “Певунок”; замацаваць веды па тэме “Беларускія народныя песні”; выпрацоўваць навык асэнсаванага і выразнага чытання; пашыраць слоўнікавы запас вучняў; выхоўваць цікавасць да культуры беларускага народа.

**ПРАДМЕТНЫ ВЫНІК УРОКА:** вучань ведае, якія песні называюцца лірычнымі і жартоўнымі, іх асаблівасці, умее адрозніваць іх ад іншых відаў народных песень.

**ТЫП УРОКА**: камбінаваны.

**АБСТАЛЯВАННЕ**: падручнік; мелодыя “Гукі прыроды – залатая восень”; песенная крыжаванка (для паўтарэння ўсіх відаў вывучаных народных песень); малюнкі пеўніка, рэчкі, кажуха, люстэрка; фігуры з літарамі (для шыфроўкі назваў песень); аўдыёзапіс песні “Рэчанька” ў выкананні ансамбля “Песняры”; аўдыёзапіс песні “Кукарэку, певунок” на дыску “Дзіцячы альбом” (ч. 1); музычныя інструменты па колькасці вучняў (бубны, маракасы, ксілафоны); малюнкі да святаў (Каляды, Масленіца, Купалле, Дажынкі); 4 карткі для групавой працы з заданнямі па характарыстыцы відаў песень; малюнак дрэва (для паўтарэння відаў беларускіх народных песень); лісты дрэў для рэфлексіі (па колькасці вучняў).

ХОД УРОКА

**І. АРГАНІЗАЦЫЙНЫ МОМАНТ.**

Настаўнік уключае мелодыю “Гукі прыроды – залатая восень”.

**Настаўнік.** Ці спадабалася вам мелодыя? (адказы вучняў).

Якія гукі вы пачулі? (*спевы птушак, пошум ветру, шэлест дрэў*).

Якой аўтар малюе восень? (*прыгожай, чароўнай, цудоўнай*, *прывабнай*).

А якой вы ўявілі сабе восень пасля праслухоўвання мелодыі? (адказы вучняў).

Які настрой выклікала гэта мелодыя? (*цудоўны, узнёслы, добры, прыемны*).

Я жадаю, каб увесь урок у вас захоўваўся добры настрой, праца была цікавай і вы атрымалі шмат патрэбных ведаў. У добры шлях!

**ІІ. АКТУАЛІЗАЦЫЯ ВЕДАЎ.**

**Настаўнік.** Паглядзіцеўважліва на дошку (на дошцы плакат з песеннай крыжаванкай). На першы погляд гэта толькі набор літар. На самай справе гэта крыжаванка, у якой схаваліся песні. Ваша задача – адшукаць назвы відаў песень сярод літар. Чырвоныя літары – першыя літары адказаў.

(Вучні выходзяць да дошкі і абводзяць песні ў песеннай крыжаванцы).

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **М** | **К** | **Ц** | **К** | **Ж** | **Ж** | **Ф** | **Ж** | **О** | **І** | **Ф** |
| **К** | **Д** | **С** | **У** | **Л** | **Э** | **Й** | **Б** | **Л** | **В** | **Ы** |
| **З** | **З** | **А** | **П** | **В** | **Ы** | **Ы** | **М** | **Е** | **А** | **З** |
| **І** | **Ж** | **Ы** | **А** | **У** | **Ц** | **Р** | **Ы** | **Т** | **Я** | **К** |
| **М** | **А** | **С** | **Л** | **Е** | **Н** | **І** | **Ч** | **Н** | **Ы** | **Я** |
| **О** | **Р** | **Я** | **Ь** | **Ы** | **Ч** | **Д** | **Э** | **І** | **Н** | **А** |
| **В** | **Т** | **Х** | **С** | **Ж** | **Э** | **Ы** | **Ц** | **Я** | **Ч** | **Б** |
| **Ы** | **О** | **О** | **К** | **Ц** | **М** | **В** | **В** | **А** | **Ы** | **П** |
| **Я** | **Ў** | **Ы** | **І** | **Ь** | **Ў** | **А** | **Ы** | **В** | **Р** | **В** |
| **Ш** | **Н** | **Ц** | **Я** | **В** | **У** | **І** | **У** | **Я** | **І** | **Ж** |
| **І** | **Ы** | **Ф** | **А** | **А** | **З** | **П** | **Ў** | **М** | **Л** | **А** |
| **М** | **Я** | **І** | **К** | **С** | **Ь** | **Н** | **Е** | **С** | **О** | **В** |

****

Праца з песеннай крыжаванкай

(3 “В” клас СШ №43 г. Магілёва)

**ІІІ. ПРАВЕРКА ДАМАШНЯГА ЗАДАННЯ.**

**Настаўнік.** Якія песні мы вывучалі на папярэднім уроку? (*вясновыя, купальскія, жніўныя*).

Калі спявалі вясновыя песні? (*на вясновыя святы*). Для чаго? (*каб хутчэй прыйшла вясна*).

З якім святам звязаны купальскія песні? (*з Купаллем*). Калі адзначаюць гэта свята? (*з 6 на 7 ліпеня*).

Што незвычайнага адбываецца ў прыродзе на Купалле? (*яна ажывае*). Што шукаюць людзі? (*папараць-кветку*).

Вы бачылі, як на сцэне паводзяць сябе артысты? (*свабодна, нічога не баяцца, упэўнены ў сабе*).

Я прапаную вам стаць артыстамі. Вы павінны расказаць на памяць тую песню, якая больш за ўсё спадабалася.

Арганізуецца чытанне вучнямі песень на памяць.

**IV. ПАВЕДАМЛЕННЕ ТЭМЫ ЎРОКА.**

**Настаўнік.** Паразважайце, ці ёсць такія песні, якія можна спяваць без прывязкі да якога-небудзь свята.

На ўроку мы разгледзім апошнія з відаў песень. Паглядзіце ўважліва на крыжаванку. Якія песні яшчэ не разглядаліся? (*лірычныя, жартоўныя*).

**Слоўнікавая работа *(спосаб тлумачэння – падбор слоў адной тэматычнай групы з нагляднай апорай)*.**

**Настаўнік.** Звярніце ўвагу, калі ласка, на дошку.

Вам трэба тыя словы, якія знаходзяцца ў цэнтры, злучыць са словамі, якія звязаны з імі па значэнні.

Якія словы вы падабралі да слова “лірыка”? (*пачуцці, эмоцыі, перажыванні, настрой*).

Што адпавядае слову “жарт”? (*смех, весялосць*).

Сёння на ўроку мы разгледзім лірычныя і жартоўныя песні.

Паразважайце, што гэта за песні. Для чаго іх спяваюць? (*каб выказаць пачуцці, перажыванні або каб развесяліць, выклікаць смех*).

Лірычныя і жартоўныя песні не звязаны з абрадам і календаром. Спяваюць іх за працай, у час адпачынку, у радасці і ў горы. Такія песні выказваюць розныя пачуцці, перажыванні. Лірычныя песні бываюць сумныя, а могуць быць вясёлыя, жартоўныя.

**Настаўнік.** Паглядзіце ўважліва на дошку (на дошцы змешчаны фігуры з літарамі). Звярніце ўвагу на тое, што фігуры розныя. Якое самае вялікае адрозненне? (*адны фігуры з вугламі, іншыя – без вуглоў*).

**П**

**У**

**В**

**Е**

**К**

Н

**О**

У гэтых літарах схаваліся словы. Давайце раздзелім фігуры з літарамі.

Якія літары атрымаліся ў фігурах без вуглоў? (*Р, К, А, Э, Ч*)

Якое слова можна скласці з гэтых літар? (*рэчка*).

Якія літары схваліся ў чатырохвугольніках? (*В, У, П, К, Е, О, Н*)

Якое слова атрымалі? (*певунок*).

У нас атрымаліся словы “рэчка” і “певунок”. Ці здагадаліся вы, для чаго мы гэта рабілі? (адказы вучняў).

І рэчка, і певунок – галоўныя героі лірычных і жартоўных песень, з якімі мы пазнаёмімся на ўроку.

**V. ПАДРЫХТОЎЧАЯ РАБОТА.**

**1. Слоўнікавая работа *(спосаб тлумачэння – выкарыстанне нагляднасці, пераклад)*.**

На дошцы размешчаны выявы кажуха і люстэрка.



Вучні называюць гэтыя прадметы па-руску (*шуба, зеркало*), а настаўнік паведамляе беларускія адпаведнікі – “кажух” і “люстэрка”.

**2. Маўленчая размінка.**

**Настаўнік.** Перад тым, як прачытаць песню, трэба падрыхтаваць наш маўленчы апарат да працы.

Настаўнік чытае скорагаворку, якая запісана на дошцы.

*Рыбак Рыгор рыбачыў на рацэ.*

Прачытаць чытаннем “сам сабе”.

**Настаўнік.** Чаму слова Рыгор напісана з вялікай літары? (*гэта мужчынскае імя*).

Назавіце словы, якія абазначаюць прадмет (*рыбак, Рыгор, на рацэ*), дзеянне (*рыбачыў*).

Прачытаць з пытальнай інтанацыяй, вылучаючы голасам слова *рыбачыў*.

Прачытаць з клічнай інтанацыяй слова *Рыгор*.

Прачытаць скорагаворкай.

**Настаўнік.** На дошцы запісана яшчэ і прымаўка.

*На сваім сметніку і певень смелы.*

Прачытайце яе “сам сабе”.

Перакладзіце слова “сметнік” на рускую мову (*мусорка, свалка*).

Хто можа растлумачыць значэнне прымаўкі? (на сваім месцы, дома людзі адчуваюць сябе ўпэўнена).

Прачытаць узнёсла, з гонарам.

**VI. ВЫВУЧЭННЕ НОВАГА МАТЭРЫЯЛУ.**

**1. Знаёмства з песняй “Рэчанька”.**

***Падрыхтоўка да ўспрымання твора.***

**Настаўнік.** Дзеці, ці часта вы ходзіце з бацькамі на рэчку? З якой мэтай? (адказы вучняў). (Настаўнік вывешвае на дошку малюнак / фотаздымак рэчкі).



Якой вы ўяўляеце рэчку? (адказы вучняў).

Калі б вы малявалі рэчку, то якія фарбы выкарысталі б? (адказы вучняў).

Зараз вы ўважліва паслухаеце песню “Рэчанька”, а потым адкажаце мне на пытанне: якія пачуцці выклікала песня?

***Праслухоўванне песні, праверка першаснага ўспрымання.***

Гучыць песня “Рэчанька” ў выкананні ансамбля “Песняры”, пасля чаго настаўнік прапануе вучням пытанні:

Якія пачуцці выклікала песня? (адказы вучняў).

Як трэба чытаць тэкст песні – павольна, напеўна, хутка, сумна? (*напеўна, крыху сумна*).

***Чытанне і аналіз песні вучнямі.***

Вучні чытаюць песню чытаннем-гудзеннем, потым па ролях.

**Настаўнік.** Да каго звяртаюцца ў песні? (*да рэчанькі*)

А рэчка – гэта жывая істота? (*не*). А ў нашай песні? (*жывая*). Па чым вы пазналі? (*яна можа размаўляць*).

Прачытайце, пра што пыталіся ў рэчкі. Які адказ яна дала? (вучні зачытваюць адпаведныя фрагменты).

Зараз хлопчыкі зачытваюць пытанне, а дзяўчынкі – адказ (словы рэчкі).

Давайце разгледзім малюнак (старонка 13 падручніка) і знойдзем урывак да яго (вучні зачытваюць фрагмент песні, які адпавядае малюнку):

*Янка коніка паіў,*

*Маня воду чэрпала,*

*Люлі, люлі, люлі,*

*Маня воду чэрпала*.

Чаму гэту песню варта назваць лірычнай? (*у песні перададзены пачуцці рэчкі; песня стварае тужлівы настрой*).

**VІІ. ФІЗКУЛЬТХВІЛІНКА.**

Настаўнік чытае забаўлянку і выконвае рухі, вучні паўтараюць за ім.

*Ходзіць певень па капусце, (хадзьба на месцы)*

*Носіць сон у белай хусце. (плясканне ў далоні)*

*Усім дзецям прадаваў, (кружэнне на месцы)*

*А Марусі дарма даў. (развядзенне рук у бакі)*

Вучні ўслед за настаўнікам выконваюць адпаведныя рухі.

**VIII. ВЫВУЧЭННЕ НОВАГА МАТЭРЫЯЛУ (ПРАЦЯГ).**

**2. Знаёмства з песняй “Певунок”.**

***Падрыхтоўка да ўспрымання твора.***

**Настаўнік.** А цяпер прыйшоў час пазнаёміцца з жартоўнай песняй “Певунок”. Што вы ведаеце пра пеўнікаў? (адказы вучняў).

***Чытанне твора настаўнікам. Праверка першаснага ўспрымання.***

**Настаўнік.** Зараз я прачытаю вам гэту песню. А вы ўважліва сачыце, каб адказаць на пытанне: што незвычайнага ў выглядзе, паводзінах певунка? (зачытвае тэкст).

Ці спадабалася вам песня? Чым? (адказы вучняў).

Хто галоўны герой песні? (*певунок*). Што з ім незвычайнага? (*ён носіць адзенне, глядзіцца ў люстэрка*). Што ён зрабіў у песні? (*пашыў і надзеў адзенне*).

***Чытанне і аналіз песні вучнямі.***

Вучні чытаюць спачатку “сам сабе”, пасля чытаюць па радах.

**Настаўнік.** Што прапанавалі зрабіць певунку? (*пашыць кажушок, штонікі*).

Ці прыслухаўся ён да парады? (*так, ён усё зрабіў*).

Што яшчэ зрабіў певунок? (*паглядзеў у люстэрка*).

Давайце разгледзім малюнак на дошцы і знойдзем адпаведны ўрывак у тэксце.



Вучні зачытваюць:

*Пашый сабе кажушок,*

*Пашый штонікі з шаўкоў,*

*З залаценькіх паяскоў.*

Ці зразумелі вы, чаму гэту песню называюць жартоўнай? (*таму што ў песні паказаны незвычайныя, не ўласцівыя пеўніку паводзіны; песня вясёлая, выклікае ўсмешку*).

**3. Развучванне і выкананне песні.**

**Настаўнік.** Як вы ведаеце, песні не толькі спяваюць, але і суправаждаюць музыкай. А як з’яўляецца музыка? (*з дапамогай музычных інструментаў*).

Зараз мы з вамі ўсе станем музыкамі і выканаем мелодыю да дзіцячай песні “Певунок”.

Паслухайце яе, калі ласка (гучыць аўдыёзапіс песні “Кукарэку, певунок” з дыска “Дзіцячы альбом”).

У песні ёсць куплет і прыпеў. Калі гучыць куплет, 4 падрыхтаваныя вучні граюць на ксілафонах, а ўсе астатнія слухаюць. Калі пачынаецца прыпеў, уключаюцца ўсе вучні (яны граюць на маракасах і бубнах).

Вучні выконваюць песню 2 разы.



Выкананне песні “Певунок” на музычных інструментах (3 “В” клас СШ №43 г. Магілёва)

**IХ. АБАГУЛЬНЕННЕ ВЕДАЎ ПА РАЗДЗЕЛЕ.**

**Настаўнік.** Зараз мы з вамі выявім самых вялікіх знаўцаў беларускіх народных песень.

**1. Групавое заданне “Знаўцы народных песень і абрадаў”.**

Настаўнік падзяляе клас на чатыры групы. Кожная група атрымлівае картку, у якой указаны від народных песень (калядныя, масленічныя, купальскія, жніўныя), а таксама пададзена заданне: апісаць святочны абрад, падчас якога спяваюць песні, і прывесці прыклад песень гэтага віду.

Узор карткі:

|  |  |
| --- | --- |
| Від песень | Калядныя песні |
| Апішыце святочны абрад, падчас якога спяваюцца гэтыя песні. |  |
| Прывядзіце прыклады песень гэтага віду. |  |

**Настаўнік**. А цяпер давайце праверым, як вы памятаеце вывучаныя народныя песні.

На дошцы вывешваюцца малюнкі адпаведных святаў.

Каляды Масленіца

Купалле Дажынкі




Усе групы выказваюцца па чарзе, характарызуючы пэўны від народных песень.

|  |  |  |  |  |  |  |  |
| --- | --- | --- | --- | --- | --- | --- | --- |
| |  | | --- | | ***Калядныя песні*** | | *Песні спяваюцца на Каляды. Людзі апранаюцца ў касцюмы розных жывёл: казы, пеўніка, ваўка, зайца. Ходзяць, спяваюць калядныя песні, жадаюць гаспадарам здароўя і добрага ўраджаю ў новым годзе.* | | *Прыехала Каляда на белым кані.  Яе конічак – ясен месячык,  Яе дужачка – ясна зорачка,  Яе пужачка – ясна звёздачка,  Яе вазочак – з тоўстага лядку,  Яе кажушок – з белага сняжку…* | | |  | | --- | | ***Масленічныя песні*** | | *Песні спяваюцца на масленіцу. Дарослыя пякуць бліны, а дзеці ходзяць па дварах і збіраюць пачастункі, катаюцца са снежных горак, спяваюць вясёлыя песні.* | | *А ў нас сёння Масленіца, Масленіца,*  *Вылецела з куста ластавіца, ластавіца.*  *Села-пала на калу, на калу,*  *Скінула масла кожнаму па каму.* | |
| |  | | --- | | ***Купальскія песні*** | | *Купальскія песні спяваюць у ноч з 6 на 7 ліпеня. Людзі плятуць вянкі, скачуць праз вогнішча, шукаюць папараць-кветку.* | | *Купалiнка, Купалiнка,*  *Цёмная ночка,*  *Цёмная ночка,*  *А дзе ж твая дочка?* | | |  | | --- | | ***Жніўныя песні*** | | *Жніўныя песні спяваюцца падчас збору ўраджаю. У гэтых песнях расказваецца пра тое, як працавалі ў полі, які нарадзіўся ўраджай.* | | *Гаварыла ядранае жыта:*  *– Не магу я ў полі стаяці,*  *Каласочка дзяржаці…* | |

**2. Гульня “Пасадзі дрэва”.**

**Настаўнік.** Зараз мы з вамі пасадзім дрэўца, але не звычайнае, а песеннае. Якія часткі мае дрэва? (*корань,* *ствол, галінкі, лісточкі*).

(Паралельна адказам вучняў на дошцы з’яўляюцца часткі дрэва і адпаведныя запісы).



Песеннае дрэва

З якім раздзелам мы працуем? (*вусная народная творчасць, фальклор*).

Параўнаем фальклор з коранем дрэва.

А якія наогул фальклорныя жанры вы ведаеце? (*казкі, легенды, песні, прыказкі, прымаўкі, загадкі, байкі, пацешкі*).

Які жанр фальклору мы вывучаем зараз? (*песні*). Гэта будзе ствол дрэва.

Якія разнавіднасці народных песень мы ведаем? (*абрадавыя, лірычныя, жартоўныя, калыханкі*). Гэта будуць галінкі на нашым дрэве.

Такім чынам наш народ вырасціў сапраўднае жывое дрэва. А ці будзе яно расці, квітнець і зелянець, залежыць ад таго, наколькі мы будзем цікавіцца нашымі народнымі песнямі, як часта будзем чытаць і спяваць іх.

**Х. ПАДВЯДЗЕННЕ ВЫНІКАЎ УРОКА.**

**Настаўнік.** З якімі песнямі мы пазнаёміліся на ўроку? (*жартоўныя, лірычныя*).

Якія песні называюцца лірычнымі? (*песні, у якіх перадаюцца пачуцці і перажыванні*).

Якія песні з’яўляюцца жартоўнымі? (*якія прымушаюць смяяцца, падымаюць настрой*).

Якія яшчэ песні мы сёння паўтарылі? (*калядныя, масленічныя, вясновыя і інш*.)

**ХІ. ДАМАШНЯЕ ЗАДАННЕ.**

**Настаўнік.** Песню, якая спадабалася, падрыхтаваць да выразнага чытання на памяць. Індывідуальнае заданне для вучняў, якія займаюцца ў школах мастацтваў і ў музычных гуртках, – выканаць (праспяваць ці сыграць) любімую беларускую народную песню.


**XII. РЭФЛЕКСІЯ.**

**Настаўнік.** Што вы адкрылі, пра што даведаліся на ўроку? (адказы вучняў).

Над чым прымусіў задумацца ўрок? (адказы вучняў).

Хто, на ваш погляд, працаваў лепш за ўсіх? (адказы вучняў).

У вас на сталах ляжаць лісткі ад нашага песеннага дрэва. Вам трэба напісаць назву песні, якая найбольш спадабалася, і прымацаваць да пэўнай галінкі з відамі песень (вучні па радах выходзяць да дошкі і чапляюць да галінак лісты з назвамі песень).



Дзякую вам за працу!